《夏夜坐游李左藏园常父子骏明叔毅父元忠时新》
宋代·孔武仲

王城虽多贤，相过每希阔。
今夕复何夕，共此青天月。
邻园初铲筑，咫尺夷且洁。
胡床占势便，漫不就行列。
素华正冲融，湛露已凝冽。
群星亦自喜，点点欲萤灭。
衣襟稍凄凉，何处有炎热。
夐宜在山谷，乃复近城阙。
高谈追鸿冥，不堕世羁绁。
趣驾公等归，晨鸡有朝谒。

作者简介：（1041—1097）宋临江新淦人，字常父。孔文仲弟。仁宗嘉祐八年进士。哲宗元祐初，历秘书省正字、集贤校理、国子司业。四年，为著作郎，论科举之弊，诋王安石《三经新义》，请复诗赋取士，又欲罢大义而益以诸经策。拜中书舍人，直学士院。八年，擢给事中，迁礼部侍郎，以宝文阁待制知洪州。坐元祐党夺职，居池州卒。与兄孔文仲、弟孔平仲以文声起江西，时号三孔。有《诗书论语说》、《金华讲义》、《芍药谱》、《内外制》、《杂文》、《宗伯集》(编入《清江三孔集》)。